b'\n_START_ARTICLE_\nMilenko Vesni\xc4\x87\n_START_PARAGRAPH_\nMilenko Vesni\xc4\x87 (1863 Novi Pazar \xe2\x80\x93 28. toukokuuta 1921 Pariisi, Ranska) oli serbialainen poliitikko ja diplomaatti, joka toimi Jugoslavian p\xc3\xa4\xc3\xa4ministerin\xc3\xa4 vuonna 1920._NEWLINE_Vesni\xc4\x87 opiskeli Belgradissa ja Pariisissa, v\xc3\xa4itteli vuonna 1887 lakitieteen tohtoriksi ja toimi vuodesta 1892 Belgradin yliopiston kansainoikeuden professorina. H\xc3\xa4net valittiin Serbian parlamenttiin ja h\xc3\xa4n toimi opetusministerin\xc3\xa4 lyhytik\xc3\xa4isess\xc3\xa4 radikaalipuolueen hallituksessa. Vesni\xc4\x87 vangittiin vuonna 1899 muiden Radikaalipuolueen johtajien tavoin entisen kuningas Milanin murhayrityksen j\xc3\xa4lkeen, mutta h\xc3\xa4net armahdettiin jo seuraavana vuonna. Serbian hallitsijasuvun vaihduttua vuoden 1903 vallankaappauksessa Vesni\xc4\x87 nimitettiin l\xc3\xa4hettil\xc3\xa4\xc3\xa4ksi Roomaan ja seuraavana vuonna Pariisiin. H\xc3\xa4n toimi v\xc3\xa4lill\xc3\xa4 parlamentin puhemiehen\xc3\xa4 ja oli yhten\xc3\xa4 Serbian edustajana vuoden 1913 Lontoon konferenssissa. H\xc3\xa4net nimettiin my\xc3\xb6s Haagin pysyv\xc3\xa4n v\xc3\xa4litystuomioistuimen j\xc3\xa4seneksi._NEWLINE_Ensimm\xc3\xa4isen maailmansodan aikana Vesni\xc4\x87 toimi j\xc3\xa4llee Serbian l\xc3\xa4hettil\xc3\xa4\xc3\xa4n\xc3\xa4 Pariisissa ja pyrki edist\xc3\xa4m\xc3\xa4\xc3\xa4n ajatusta Suur-Serbian luomisesta sodan j\xc3\xa4lkeen. Sodan j\xc3\xa4lkeisess\xc3\xa4 Pariisin rauhankonferenssissa h\xc3\xa4n oli uuden Jugoslavian valtion edustajana. Vuonna 1920 h\xc3\xa4nest\xc3\xa4 tuli koalitiohallituksen p\xc3\xa4\xc3\xa4ministeri. Vesni\xc4\x87in hallitus solmi elokuussa 1920 T\xc5\xa1ekkoslovakian kanssa liittosopimuksen, joka toimi pohjana seuraavana vuonna muodostetulle pikkuententelle, sek\xc3\xa4 marraskuussa Italian kanssa Rapallon sopimuksen, jolla soviteltiin maiden v\xc3\xa4liset rajakiistat. Vesni\xc4\x87 j\xc3\xa4tti p\xc3\xa4\xc3\xa4ministerinteht\xc3\xa4v\xc3\xa4t marraskuun 1920 vaalien j\xc3\xa4lkeen aivan vuoden lopussa, ja palasi viel\xc3\xa4 kerran l\xc3\xa4hettil\xc3\xa4\xc3\xa4ksi Pariisiin.'